**Familha** : Bèstias **Nom** : Las vacas

# Origina :

Los monts Pirenèus, mès pas sonque : uas tradicions entaus com los jòcs de las « vaquetas » en las Lanas qu’amuishan que lo mite de las vacas e pertocava, a l’origina la « Vasconha » sancèra.

# Descripcion :

L’imaginacion umana n’a pas hornit què que singui a la vaca; simplament, en principi, las vacas que son duas (cf. l’escut deu Biarn o la legenda raportada ací devath), a còps de colors diferenciadas (l’ua clara, l’auta escura).

# Istòria :

Las vacas que son los instruments deu hat en la tradicion anciana. Zabièr Ravièr qu’a recuelhut un conte considerat com lo messatge de mòrt que la societat precrestiana e’s mandava ad era medissa. Qu’èra deu temps quèn n’avè pas unqüèra jamè nivat suus Pirenèus. Millarís que vivè per las montanhas dab los sons hilhs. Qu’èra hòrt vielh: 999 ans e qu’èra òrb, ce disen. Un jorn, un deus hilhs, esvarjat, qu’arriba en díser que cadè « com sau deu cèu ». Après d’avéder tocat aquesta « sau » e sentit lo hred, Millarís que comprenot qu’èra niu.

« Los crestians que règnan », ce disot lavetz, e que comandèt au hilh d’ahronçar ua borroca cap amont. Mes lo hilh que’s trompèt e que la gitèt capvath. Qu’es desempuish, ce disen lo monde, que niva l’ivèrn per nòste. Lavetz Millarís aus hilhs que disot d’alargar las duas vacas, de las seguir, e de s’acasir on eras e s’estanquèren. Com hasè hred pr’amor de la niu, que s’estanquèn las vacas en un endret on l’aiga e sortiva cauda de tèrra. Aqueth endret que devinot la vila de Banhèras.

Mantuas versions deu conte aqueth (o de contes hòr parièrs) qu’existissen, a còps dab ua simbolica agricòla e non « neuridera » (Varètge), e dinc au Bas- coat.

# Intertextualitat :

* Pertot en lo monde, que son, quasi tostemps, los neuridèrs de vacas qui an constituit las populacions dominantas: a nòste, en Provença, en Espanha, en çò deus Massais de l’Africa, en l’Istòria modèrna de l’America deu Nòrd, eca. Las mitologias comparadas qu’amuishan semblanças.
* Las armas deu vescomtat deu Biarn.
* La moneda qui’s hasè d’auts còps a Morlans o a Pau que portava lo dessenh de las duas vacas. Qu’èra coneishuda e apreciada capvath Euròpa sancèra dab lo chafre de « vaquetas ».
* La devisa antica d’Aussau, vath majorau en lo Biarn, (cf. plaça deu represen- tant d’Aussau aus Estats de Bearn) qu’es « Viva la vaca ! ».
* Las raças de vacas de Gasconha que son de las mèi celèbras en lo monde : Blonda d’Aquitània, Tarbesa, Vasadesa, eca.